**Starbuck** er ei ubebodd øy i Kiribati. Øya er en atoll som ligger i Linjeøyene. Det finnes en stor koloni sotterner på øya.

Navn
----

Navnet på øya tilskrives ofte hvalfangeren Valentine Starbuck på den britiske hvalfangstskuta «Aigle», som først skal ha fått øya i sikte i 1823. Imidlertid ser det ut til at fetteren Obed Starbuck kom over øya tidligere samme år. 

På engelsk benyttes også navnet Starbuck Island. I Kiribatis grunnlov listes øya som en del av statens territorium med navnet Starbuck.

Geografi
--------

Utsyn over øya.  Foto: Angela K. Kepler 
Sotterner på Starbuck.  Foto: Angela K. Kepler 
*Bidens kiribatiensis*  er endemisk til Starbuck.  Foto: Angela K. Kepler 
Starbuck er ei av de sørlige Linjeøyene. Den nærmeste naboøya er Malden.

Øya er lav og tørr, med saltvannslaguner som i perioder kan tørke ut. Den er omgitt av korallrev. På land er det lav vegetasjon.

Starbuck har en stor bestand av sotterner (*Onychoprion fuscatus*). I 1974 ble den anslått til 1,5 millioner hekkende par.

Øya har en endemisk plante, *Bidens kiribatiensis*.

Huskatt finnes på øya. Polynesiarotte er en annen introdusert art som er observert.

Historie
--------

Rester etter menneskelig virksomhet.  Foto: Angela K. Kepler  
I februar 1819 rapporterte James Henderson på «Hercules» ei øy i Starbucks posisjon..

USA gjorde krav på øya i henhold til Guano Islands Act. Kommandørkaptein William Swinburne på korvetten HMS «Mutine» gjorde krav på øya for Storbritannia 23. desember 1866. I 1870 fikk Houlder Brothers i London rett til å grave ut guano på Starbuck.

Skuta «Seladon» av Stavanger, på veg fra Newcastle i Australia til Honolulu med en kullast, havarerte på Starbuck 7. august 1896. Mannskapet på 16 dro fra Starbuck i to små båter for å finne en bebodd øy. Etter et langt opphold på atollen Niulakita, vendte 13 av dem hjem til Stavanger i september 1897. Hendelsen og ferden fikk stor oppmerksomhet i samtiden og er i ettertiden behandlet i romanform.

I 1920-årene var guanovirksomheten ikke lenger lønnsom. Forsøk på å anlegge kokosnøttplantasje var ikke vellykket.

I 1972 ble Starbuck, sammen med andre britiske besittelser i Linjeøyene, overført til kolonien Gilbert- og Elliceøyene.

Øya ble erklært som naturreservat i 1975.

Da Gilbertøyene ble selvstendig som Kiribati i 1979, fulgte Starbuck med som en del av den nye staten. USAs krav på Starbuck ble oppgitt ved Tarawa-traktaten undertegnet samme år som Kiribati ble selvstendig.

Referanser
----------

1. 1 2 3 4 5 6  Kenneth J. Panton: *Historical Dictionary of the British Empire*, Lanham, Maryland: Rowman & Littlefield, 2015, s. 506.
2. ↑  Schedule 2, *The Constitution of Kiribati*, WIPO.
3. ↑  «Southern Line Islands» Arkivert 6. februar 2018 hos Wayback Machine. National Geographic. Lest 8. februar 2018.
4. 1 2 3 4 5  «Starbuck Island», BirdLife International. Lest 8. februar 2018.
5. ↑  «Starbuck Island», BirdLife International. Lest 8. februar 2018.
6. ↑  H.E. Maude: «Post-Spanish Discoveries in the Central Pacific», *The Journal of the Polynesian Society* , årgang 70, nr. 1, 1961, s. 104.
7. ↑  Beatrice Orent og Pauline Reinsch: «Sovereignty over Islands in the Pacific», *The American Journal of International Law*, årgang 35, nr. 3, 1941, s. 446.
8. ↑  Edvard Hviding: «Norwegian Shipping and Landfall in the South Sea in the Age of Sail», i Kirsten A. Kjerland og Bjørn E. Bertelsen (red): *Navigating colonial orders: Norwegian entrepreneurship in Africa and Oceania*, Oxford/New York: Berghahn Books, 2015, s. 178-179.
9. ↑  Romanen er Halvor Pedersen: Seladon og hennes menn, Paul T. Dreyers forlag, 1981.
10. ↑  *Treaty of Friendship between the United States of America and the Republic of Kiribati*, Pacific Islands Treaty Series, Pacific Islands Legal Information Institute.
11. ↑  «Formerly Disputed Islands», U.S. Department of the Interior, Office of Insular Affairs. Lest 8. februar 2018.

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** GeoNames
 |